CELEX: 62013CN0170
Language: da
Date: 2013-04-05 00:00:00
Title: Sag C-170/13: Anmodning om præjudiciel afgørelse indgivet af Landgericht Düsseldorf (Tyskland) den 5. april 2013 — Huawei Technologies Co. Ltd mod ZTE Corp. og ZTE Deutschland GmbH

27.7.2013   
            
            
               DA
            
            
               Den Europæiske Unions Tidende
            
            
               C 215/5
            
         Anmodning om præjudiciel afgørelse indgivet af Landgericht Düsseldorf (Tyskland) den 5. april 2013 — Huawei Technologies Co. Ltd mod ZTE Corp. og ZTE Deutschland GmbH
   (Sag C-170/13)
   2013/C 215/04
   Processprog: tysk
   
      Den forelæggende ret
   
   Landgericht Düsseldorf
   
      Parter i hovedsagen
   
   
      Sagsøger: Huawei Technologies Co. Ltd
   
      Sagsøgte: ZTE Corp. og ZTE Deutschland GmbH
   
      Præjudicielle spørgsmål
   
   
               1)
            
            
               Misbruger indehaveren af et standard-essentielt patent, som over for standardiseringsorganet har erklæret at ville give enhver tredjemand licens på rimelige og ikke-diskriminerende [»FRAND«-] vilkår, sin dominerende stilling på markedet, når han tager retslige skridt med henblik på nedlæggelse af forbud mod en patentkrænker, selv om patentkrænkeren har erklæret sig villig til at indlede forhandlinger om en sådan licens,
               eller
               kan der først antages at foreligge et misbrug af den dominerende stilling på markedet, når patentkrænkeren har forelagt indehaveren af det standard-essentielle patent et klart, ubetinget tilbud om at indgå en licensaftale, som patentindehaveren ikke kan afslå uden utilbørligt at lægge hindringer i vejen for patentkrænkeren eller at overtræde forbuddet mod diskriminering, og patentkrænkeren — under foregribelse af den licens, der skal tildeles, til den brug, han allerede har gjort — opfylder de kontraktlige forpligtelser, der vedrører ham?
            
         
               2)
            
            
               Såfremt der allerede skal antages at foreligge misbrug af en dominerende stilling på markedet som følge af den af patentkrænkeren udviste forhandlingsvilje:
               Stilles der i henhold til artikel 102 TEUF særlige kvalitative og/eller tidsmæssige krav til forhandlingsvilligheden? Kan en sådan navnlig antages allerede at foreligge, når patentkrænkeren kun på generel vis (mundtligt) har erklæret sig villig til at indlede forhandlinger, eller skal patentkrænkeren allerede være indtrådt i forhandlinger og eksempelvis have angivet konkrete betingelser, hvorunder han er villig til at indgå en licensaftale?
            
         
               3)
            
            
               Såfremt afgivelsen af et klart, ubetinget tilbud om at indgå en licensaftale er en forudsætning for, at der foreligger misbrug af den dominerende stilling på markedet:
               Stilles der i henhold til artikel 102 TEUF særlige kvalitative og/eller tidsmæssige krav til dette tilbud? Skal tilbuddet indeholde samtlige bestemmelser, som sædvanligvis er indeholdt i licensaftaler på det pågældende tekniske område? Kan tilbuddet navnlig gives på den betingelse, at det standard-essentielle patent faktisk bruges og/eller er retsgyldigt?
            
         
               4)
            
            
               Såfremt patentkrænkerens opfyldelse af forpligtelserne i henhold til den licens, der skal tildeles, er en forudsætning for, at der foreligger misbrug af en dominerende stilling på markedet:
               Stilles der i henhold til artikel 102 TEUF særlige krav med hensyn til disse opfyldelseshandlinger? Er patentkrænkeren navnlig forpligtet til at aflægge regnskab om hidtidig brug og/eller at betale licensafgift? Kan en pligt til at betale licensafgift i givet fald også opfyldes ved hjælp af sikkerhedsstillelse?
            
         
               5)
            
            
               Gælder betingelserne for, hvornår indehaveren af et standard-essentielt patent må anses for at have udøvet misbrug af dominerende stilling, også for fremsættelsen af de øvrige krav, der er forbundet med en patentkrænkelse (regnskabsaflæggelse, tilbagekaldelse, skadeserstatning)?